《青楼曲》
明代·吴文泰

青楼少妇悬明榼，软金刺绣罗衣裳。
纤歌宛转声绕梁，围屏狎坐飞琼觞。
流苏锦帐双鸳鸯，梦魂醉入温柔乡。
东风破暖吹红香，落花点点更漏长。
游丝飞絮春茫茫，柔肠一寸生秋霜。
吴山青青江水绿，燕语莺啼空断肠。

作者简介：苏州府吴县人，字文度。性耽诗，常为人幕僚，文书堆案，一无所省。与丁敏(字逊学)为友，尝闭门共为诗，每日夕吟不休，至忘其未食。洪武中同知涿州，坐累谪徙云中卒。